Koguva

Koguva on küla Saare maakonnas Muhu vallas.

Koguvas asub Muhu Muuseum, mis asutati nõukogude perioodil kui kirjanik Juhan Smuuli muuseum.

Ajalugu 
Asustust Koguvas tõendavad juba kiviaegsed kalmed küla lähedal.

Koguva küla on teada kirjalikust allikast 1532. aastast, kui ordumeister Wolter von Plettenberg läänistas Hanskenile ja tema pojale vabatalu. Ainukeses tänini säilinud eestlastele antud vabaduskirjas on kirjas ka märkimisväärsed kohustused: nad peavad pidama ratsakäskjalga Soneburgi (Maasilinna) ordufoogti teenistuses, maksma summa hõbedas ja andma aastas ühe kostituse foogti kaaskonnale.

Hiljem, Rootsi ajal asendusid kohustused ordu ees postiveokohustusega, mis sisaldas posti vedamist Saaremaa idarannalt üle Väikese väina, läbi Muhu saare, üle Suure väina kuni Pärnuni välja. Hanske järglaste hulgast kujunes välja kaheksa põhitalu: Tooma, Hansu, Käspri, Jürna, Tõnisse, Andruse, Vanatoa ja Välja. Lisaks on Koguvas mõned teomeeste talud (Sumari, Laasu) ning väiksemad popsikohad.

Hanske järglased said perekonnanimeks Schmuul, mida erinevatel aegadel on kuulmise järgi üleskirjutatud ja mugandatud ka kui Smuul, Shmuul ja Muul.

1938. aastal elas Koguva külas 106 Schmuuli-nimelist isikut, kes kõigist mõjutamisist hoolimata ei tahtnud oma nime eestistada. Nad seletasid, et nende nimi olevat ajalooline, antud juba rootsi ajal.

Vaata ka
Eesti külade loend
Muhu muuseum

Viited

Välislingid 

Koguva 360° aeropanoraam / aerofoto. 8 mai 2012

Saare maakonna külad
Muhu vald